CHEWA ตั้งเป้าบ.ร่วมทุน “ชีวา ฮาร์ท” เปิดทาวน์โฮม 5 โครงการใน 5 ปี
CHEWA ตั้งเป้าบ.ร่วมทุน "ชีวา ฮาร์ท" เปิดทาวน์โฮม 5 โครงการใน 5 ปี เผยอยู่ระหว่างดำเนินการก่อสร้างโครงการแรก “Heart สุขุมวิท” มูลค่า 160 ลบ. คาดแล้วเสร็จส.ค.61
8 มิ.ย. 2560

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยว่า บริษัทร่วมทุนกับนายขจิต ล้วนพิชญ์พงศ์ (คอนโดแมน) จัดตั้งบริษัท ชีวา ฮาร์ท จำกัด ภายใต้สโลแกน Chewa Heart “construct your life with our heart” เพื่อประกอบธุรกิจพัฒนาอสังหาริมทรัพย์ประเภททาวน์โฮมเจาะกลุ่มลูกค้าระดับบน
โดยจะทำให้ครอบคลุมทุกเซ็กเมนต์และเสริมความแข็งแกร่งให้กับธุรกิจที่บริษัทดำเนินการอยู่ ขณะที่นายขจิตจะเข้ามาสนับสนุนด้านการตลาดและการขาย ส่วน CHEWA ดูแลในเรื่องของการบริหาร การก่อสร้าง และการจัดหาแหล่งเงินทุน
สำหรับโครงการแรกที่จะเริ่มดำเนินการ คือ โครงการ Heart สุขุมวิท มูลค่าโครงการ 160 ล้านบาท ตั้งอยู่บนถนนสุขุมวิท ใกล้รถไฟฟ้า เป็นทาวน์โฮม 3.5 ชั้น จำนวน 8 ยูนิต ราคาเริ่มต้นที่ 16 ล้านบาท และคาดว่าจะแล้วเสร็จภายในเดือน ส.ค.61
ทั้งนี้ บริษัท ชีวา ฮาร์ท จำกัด มีทุนจดทะเบียน 10,000,000 ล้านบาท แบ่งเป็นหุ้นสามัญ 100,000 หุ้น มูลค่าหุ้นละ 100 บาท โดย CHEWA ถือหุ้นสัดส่วน 70% และนายขจิต ถือหุ้นในสัดส่วน 30% ส่วนแหล่งเงินทุนนำมาจากสถาบันการเงินและเงินทุนหมุนเวียนของบริษัท
ด้านนายขจิต ล้วนพิชญ์พงศ์ เปิดเผยว่า การเป็นพันธมิตรทางธุรกิจกับ CHEWA ในครั้งนี้เป็นการผนึกกำลังกันระหว่างผู้ที่มีความเชี่ยวชาญและประสบการณ์ด้านอสังหาฯ เพื่อส่งมอบที่อยู่อาศัยที่ดีที่สุดให้กับผู้บริโภค ขณะเดียวกันยังตอบโจทย์การแข่งขันธุรกิจอสังหาฯ ในปัจจุบันที่ต้องมีการพัฒนาให้ครอบคลุมทุกเซ็กเมนต์
“ถึงแม้ผมจะทำธุรกิจอสังหาฯ มาเยอะ แต่ยังขาดประสบการณ์ทำเพื่อขาย ซึ่งแน่นอนว่า การได้ร่วมกับบริษัทมหาชนนั้นย่อมเสริมให้เกิดความแข็งแกร่งที่ลงตัว ทั้ง ประสบการณ์ เงินทุน และความน่าเชื่อถือ ทำให้ในอนาคตมีทุนพอที่จะเปิดอีกหลายโครงการ ผมตั้งใจจะให้ชีวาฮาร์ท อยู่เป็นทางเลือกแก่ผู้บริโภคตลอดไป เราจะดูแลลูกบ้านผู้มีอุปการคุณไม่ทอดทิ้ง มีแผนจะเปิดอย่างน้อย 5 ปี 5 โครงการ ซึ่งนอกจากทาวน์โฮมแล้ว เล็งทำ City townhome in condominium location “นายขจิต กล่าว
อนึ่ง นายขจิต เป็นผู้ที่มีประสบการณ์และดำเนินธุรกิจพัฒนาอสังหาฯ เพื่อเช่า อาทิ อพาร์ทเมนท์ โกดัง โฮมออฟฟิศ  ชอปเฮ้าส์  ป้ายโฆษณา ตั้งแต่ปี 50 หลังจากนั้นมาลงทุนด้านหุ้นและคอนโดฯ จนเป็น Blogger condo man และผู้ร่วมก่อตั้งเวป Propholic